Sant Jordi i el modernisme | El Culturista
Sant Jordi i el modernisme
Com expliquen a la web de la Casa de les Punxes, els artistes i arquitectes modernistes van utilitzar la imatge de sant Jordi per simbolitzar l’enllaç amb la tradició, amb la idea d’un passat medieval gloriós. Per això l’arquitectura modernista és plena de representacions de la llegenda, que ha arribat a definir l’estil modernista català. A més de la Casa Terradas o el Palau de la Música, un altre espai modernista on trobem molts elements de la diada de Sant Jordi és el Recinte de l’Hospital de Sant Pau.
Passejant el dia de Sant Jordi pels seus jardins, hi podem trobar roses, dracs i cavallers. Però com que aquest any no s’hi pot anar, ens proposen de fer-ho des de casa i en família per mitjà d’unes boniques plantilles perquè els nens i nenes puguin pintar els elements de la llegenda presents al Recinte Modernista. I si els volen compartir, es pot fer amb l’etiqueta #SantJordiASantPau a les xarxes. Precisament als perfils d’Instagram i Twitter de Sant Pau, durant la setmana han anat publicant alguns dels dracs, cavallers i roses que es poden observar a la decoració de l’antic hospital.